Poliisi tuli paikalle seksin ja huumeiden toivossa – italialainen satanistipankkiiri tappoi ja yritti hävittää ruumiin hapolla

Italialainen pankkiiri yritti hävittää tappamansa poliisin suoraan Breaking Bad -televisiosarjasta kopioiduin konstein.

Italialainen pankkiiri Stefano Brizzi houkutteli huhtikuun 1. päivänä 59-vuotiaan poliisin seksisessioon Etelä-Lontoossa sijaitsevaan huoneistoonsa käyttämällä homojen suosimaa Grindr-sovellusta.

50-vuotiaan Brizzin järjestämä kohtaaminen osoittautui raa’aksi. Brizzi tappoi poliisin kuristamalla ja liuotti tämän jälkeen miehen ruumista happoliuoksessa kylpyammeessaan.

Tapauksesta uutisoivat muun muassa Telegraph ja Daily Mail, joiden mukaan Brizzi oli kopioinut liuotusidean amerikkalaisesta Breaking Bad -televisiosarjasta, jota hän kertoi katsoneensa fanaattisesti. Sarjassa eräs päähenkilöistä myrkyttää vihollisensa ja hävittää tämän ruumiin happoon liuottamalla.

Oikeuden mukaan molemmat miehet olivat käyttäneet metamfetamiinia, ja Brizzi on Daily Mailin mukaan sanonut huumeen herättävän hänessä satanistisia piirteitä.

TELEGRAPHIN mukaan naapurit olivat muutama päivä poliisin kuoleman jälkeen valittaneet pankkiirin huoneistosta tulevasta etovasta hajusta. Brizzi oli vastannut eräälle naapureistaan kokkaavansa ystävälleen.

Ällöttävät yksityiskohdat eivät Daily Mailin mukaan jää liuotukseen, vaan julmaan tekoon liittyy ilmeisesti myös kannibalismia.

Lehden mukaan Brizzi oli laittanut tappamansa miehen jalan uunivuokaan, ja uunista löydettiin tähän viittaavia rasvajälkiä. Lisäksi poliisin DNA:ta löydettiin asunnosta löytyneistä syömäpuikoista, tehosekoittimesta ja kattilasta.

Syyttäjä epäileekin Daily Mailin mukaan, että Brizzi on ensin paloitellut ja lopuksi syönyt osan poliisin ruumiista. Osan ruumiista hän oli hävittänyt erilaisin konstein, kuten heittämällä Thames-jokeen ja vetämällä alas vessasta.

KUN poliisipartio saapui kuusi päivää juhlien jälkeen miehen asunnolle, tapasi partio aurinkolaseihin ja alushousuihin sonnustautuneen pankkiirin.

– Olen yrittänyt liuottaa ruumiin... Olen tappanut poliisin. Tapasin hänet Grindrissä ja tapoin hänet. Saatana käski minun tehdä niin, hän oli ilmoittanut poliiseille.

Telegraphin mukaan Brizzi on toiminut ennen tekoaan satanistisessa ryhmässä.

Pankkiiri myöntää ruumiin silpomisen ja hävittämisen, mutta on kiistänyt murhan. Hänen mukaansa mies kuoli vahingossa kesken pieleen menneiden seksileikkien.

Tapauksen käsittely oikeudessa jatkuu edelleen.